Täna mängis televaatajate vastu valitseva Eesti mälumängumeistri Igor Habali võistkond koosseisus justiitsminister Andres Anvelt, ajakirjanik Kärt Anvelt, tõlkija Mart Rummo, ettevõtja Allan Kaldoja ja filmilavastaja Peeter Simm.
Igas saates nimetatakse ka stuudiovõistkonna silmapaistvaim liige, kelle ees avaneb uks hooaja lõpus toimuvasse "Mis? Kus? Millal?" supermängu, kus televaatajate vastu astub turniiri kõige helgematest peadest koosnev tarkade koondvõistkond. Jaan Alliku, Hugo Tangi ja Heiti Kenderi kõrval mängib supertiimis ka tänase mängu parim võistleja Andres Anvelt, kelle raamatukogu täienes Vahur Kersna poolt kingitud raamatuga "Pallas".
Tänase mängu lõpuks sai selgeks ka esimene finalist, kelleks on Hannes Rummu võistkond (võitsid televaatajaid eelringis 6:4). Teine finalist selgub järgmisel laupäeval, mil viimases eelringis mängib Andrei Korobeiniku võistkond koosseisus Kaja Kallas, Ene Ergma, Janar Filippov, Valeria Müürsepp ja Boris Gabovitš.